SPRÁVA ZO ZAHRANIČNEJ PRACOVNEJ CESTY č.   189   / 2017

1.  Účastník ZPC:
Andrej Kurucz, Mgr.
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Vedúci kancelárie, 
anglický, nemecký, český, ruský 

2.  Zahraničná pracovná cesta:
Belgické kráľovstvo, 1.9. (00:01) – 30.9.2017 (23:59)
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v septembri 2017 riadil základným dokumentom – Štatútom Styčnej kancelárie pre výskum a vývoj v Bruseli a plánom činnosti Styčnej kancelárie pre výskum a vývoj v Bruseli na rok 2017. Od toho sa odvíjali aktivity, ktoré som v rámci pobytu uskutočňoval. 
Pre lepšiu prehľadnosť ich v tejto kapitole rámcovo uvádzam v štyroch bodoch. Kapitola 4 obsahuje detailne a prehľadne rozpracované jednotlivé aktivity, a to vrátane dátumov, časov, miesta konania a informáciách o stretnutiach. 

Podpora zapájania sa do medzinárodných projektov a pri ich implementácii
Dňa 8. septembra 2017 sa zástupcovia Styčnej kancelárie SR pre výskum a vývoj v Bruseli zúčastnili tradičného stretnutia „V4 Breakfast“ pracovníkov styčných kancelárií z krajín V4 (CZELO a PolSCA) a Stáleho zastúpenia Maďarska pri EÚ v Bruseli. 
Témou stretnutia bol pripravovaný V4 tréning pre projektových manažérov, ktorý sa uskutoční v termíne od 6. do 8. novembra 2017 v Bruseli. Okrem toho bol počas mesiaca aktívne diskutovaný termín a obsah ďalšieho V4 tréningu pre projektových manažérov, ktorý by sa mal uskutočniť v apríli 2018. 
V septembri 2017 sa uskutočnilo viacero zasadnutí programových výborov rámcového programu EÚ pre výskum a inovácie Horizont 2020, na ktorých som sa osobne zúčastnil v úlohe národného experta (Strategický programový výbor H2020, SC6). Zasadnutia sa niesli v duchu finalizácie a prijatia pracovných programov H2020 na roky 2018-2020. 
V priebehu ZPC som uskutočnil niekoľko osobných stretnutí a telefonických rozhovorov , ktoré sa týkali aktuálnych a pripravovaných výzvach a aktivitách vo VTI. Podrobné informácie sú uvedené v časti 4 tejto správy.
IGLO CORE
V septembri 2017 som sa zúčastnil zasadnutia IGLO CORE – pravidelného stretnutia vedúcich styčných kancelárií. Program a výstup zasadnutia uvádzam prehľadne do nasledujúcich bodov:

1)	Hlavným bodom zasadnutia CORE bol pripravovaný rozpočet IGLO na nadchádzajúce obdobie – dochádza k navýšeniu členského príspevku v IGLO na sumu 430 EUR. Z celkového rozpočtu sa financujú všetky súvisiace aktivity IGLO (zasadnutia, odborné podujatia, materiály, webstránka IGLO, atď.)

2)	Ďalším bodom zasadnutia bola diskusia na pripravované aktivity ČŠ, ktoré súvisia s prípravou 9. RP. Nórsko a Švajčiarsko pripravujú druhé verzie svojich pozičných dokumentov k 9. RP. SK uviedlo, že finalizuje svoj pozičný dokument k 9. RP a čoskoro bude pripravený na zverejnenie.

3)	Vláda Spojeného kráľovstva predstavila dokument k budúcej spolupráci s EÚ v oblasti VaVaI. Dokument tvorí súčasť uceleného pozičného dokumentu týkajúceho sa prístupu vlády Spojeného kráľovstva k budúcemu partnerstvu s EÚ.

Keď Spojené kráľovstvo opustí EÚ, jedným z hlavných cieľov Spojeného kráľovstva je naďalej spolupracovať s európskymi partnermi na veľkých vedeckých, výskumných a technologických iniciatívach. Tento dokument skúma, ako by Spojené kráľovstvo a EÚ mohli dosiahnuť tento cieľ. Vláda Spojeného kráľovstva je presvedčená, že je v najlepšom záujme EÚ aj Spojeného kráľovstva, aby pokračovali v spolupráci, aby spoločne riešili spoločné výzvy a dosahovali spoločné ciele. Dokument však hovorí, že Spojené kráľovstvo sa bude usilovať o schválenie užšej dohody o vede a inováciách s EÚ a že sa krajina pripravuje na preskúmanie vytvorenia ambicióznejšieho a úzkeho partnerstva s EÚ, než je to pri iných dohodách medzi EÚ a krajinami, ktoré nie sú členmi EÚ. Okrem spolupráce v oblasti vedy a inovácií sa príspevok zaoberá partnerstvami vrátane jadrového, obranného a kozmického výskumu, programom Horizont 2020 / FP9 a agentúrami EÚ, ESFRI a ERIC. Tiež sa dotýka mobility a upozorňuje na potrebu vytvorenia dialógu o tom, ako budú môcť programy ako ERC, MSCA a ďalšie v rámci Európskeho výskumného priestoru v budúcnosti naďalej fungovať.   

4)	Ďalším bodom bola neformálna diskusia s p. Nevillom Reevom (DG RTD) k pripravovanému Pracovnému programu pre roky 2018-2020. 

Ďalšie zasadnutie IGLO CORE sa bude konať 3. októbra 2017.

IGLO OPEN
Dňa 8. septembra 2017 bola v rámci septembrového zasadnutia IGLO Open organizovaná prednáška na tému nedávno zverejneného oznámenia Európskej komisie k "Posilňovaniu inovácií v regiónoch Európy: stratégie pre odolný, inkluzívny a udržateľný rast". Oznámenie poskytuje perspektívy pre efektívnu budúcnosť výskumných a inovačných stratégií pre inteligentnú špecializáciu (RIS3). 
Hlavný prednášajúci, p. Marek Przeor (vedúci oddelenia pre inteligentný rast z DG REGIO) v úvode podotkol, že Hodnotiaca tabuľka inovácií v regiónoch (Regional Innovation Scoreboard 2017, ďalej len "RIS 2017") upozorňuje na významné rozdiely medzi regiónmi naprieč členskými štátmi EÚ. RIS poskytuje porovnávacie hodnotenie výkonu inovačných systémov vo viac ako 220 regiónoch všetkých členských štátov EÚ, Nórska, Srbska a Švajčiarska a výsledky RIS sú publikované raz za dva roky. Okrem toho je na úrovni krajiny zahrnutý aj Cyprus, Estónsko, Lotyšsko, Litva, Luxembursko a Malta.
Moderná ekonomika, prechod regiónov EÚ a celkovo Európy zažíva obdobie hlbokých zmien, ktoré so sebou prináša globalizácia, nové technológie, automatizácia a dekarbonizácia. Je nevyhnutné prispôsobiť sa týmto zmenám a pomôcť hospodárstvu EÚ stať sa flexibilnejším. EÚ musí aktivovať inovačné potenciály členských štátov a regiónov, prispôsobiť svoj priemysel, zvýšiť konkurencieschopnosť a otvoriť prístup na nový trh, znížiť rozdiely medzi regiónmi a vytvoriť nové pracovné miesta.
V nasledujúcej časti prednášky bola pozornosť venovaná identifikácii štyroch hlavných výziev na podporu rastu založeného na inováciách:
•	Prvou výzvou sú reformy v oblasti výskumu a inovácií - je potrebné zavedenie takých reforiem v členských štátoch EÚ, ktoré budú mať vplyv pri riešení výziev a zároveň rozdelia sily medzi administratívne orgány a tým sa zlepší viac-úrovňové riadenie. V tejto časti bolo uvedených niekoľko poradných nástrojov Komisie, ktoré sa na týchto reformách priamo podieľajú. Nástroj na podporu politiky Horizont 2020 (The Horizon 2020 Policy Support Facility) je nástroj Komisie, ktorý poskytuje členským štátom a krajinám pridruženým k programu Horizont 2020 praktickú podporu pri navrhovaní, vykonávaní a hodnotení reforiem, ktoré zvyšujú kvalitu svojich investícií do výskumu a inovácií, politík a systémov. Služba na podporu štrukturálnych reforiem (The Structural Reform Support Service) pomáha krajinám EÚ navrhovať a uskutočňovať štrukturálne reformy ako súčasť svojho úsilia k podpore vytvárania pracovných miest a udržateľného rastu. Európsky semester (The European Semester Process) poskytuje rámec pre koordináciu hospodárskych politík v celej EÚ. Umožňuje krajinám EÚ diskutovať o svojich hospodárskych a rozpočtových plánoch a monitorovať pokrok počas celého roka.
•	Druhou oblasťou a výzvou sú tzv. inovatívne investície medzi regiónmi. Táto oblasť zahŕňa posilnenie strategickej medziregionálnej spolupráce a trvalo udržateľné prepojenia medzi regionálnymi ekosystémami. Môže zahŕňať napríklad aj spoluprácu v oblasti inovácií medzi krajinami tzv. Dunajskej stratégie, Baltickými krajinami a podobne. Iniciatíva zahŕňa aj sieť 30 regiónov EÚ s pevným politickým rozhodnutím, ktoré sa zaviazali využívať svoje stratégie výskumu a inovácií pre inteligentnú špecializáciu (RIS3). V reakcii na túto výzvu Európska komisia predstaví do konca roka 2017 pilotný projekt, ktorého cieľom je otestovať postoje a pomery, ktoré budú následne podporené zo strany Európskeho fondu regionálneho rozvoja (ďalej len "EFRR"). Cieľom tejto výzvy je testovať prístupy na komercializáciu a rozširovanie medziregionálnych investičných projektov, vývoj projektov na podporu a tvorbu finančných nástrojov, zatraktívnenie súkromných investícií či vytváranie nových hodnotových reťazcov. Táto práca bude vychádzať z úzkeho pracovného vzťahu medzi viacerými útvarmi Európskej komisie (DG RTD, DG JRC, DG GROW, DG REGIO) a partnerstiev vytvorených v rámci tematických platforiem a príslušných inovačných iniciatív EÚ.
•	Tretia výzva sa týka menej rozvinutých a priemyselných regiónov v prechode k rozvinutým. Menej rozvinutý región môžeme chápať ako taký, ktorého infraštruktúra výskumu a inovácií je stále značne roztrieštená a nie trvalo udržateľná. Existujú v ňom aj viaceré ťažkosti a nedostatky pri budovaní inštitucionálneho právneho prostredia otvoreného pre inovácie. V menej rozvinutých a priemyselných regiónoch v prechode spustí Európska komisia do konca roka 2017 pilotné projekty, ktoré budú zahŕňať obmedzený počet "skúšobných regiónov". Tie ak vyjadria svoj záujem pracovať na spoločnom RIS3, bude im poskytnutá podpora z EFRR.
•	Štvrtá výzva sa dotkla synergií a komplementárnosti. V tejto výzve je zahrnutých viacero regionálnych a národných programov a nástrojov európskej politiky. Na zvýšenie vplyvu pri dosahovaní kľúčových európskych priorít bude potrebné zlepšenie synergií a komplementárnosti k existujúcim nástrojom. Inteligentná špecializácia poskytuje strategický rámec na ich rozvoj. V rámci tohto rozvoja bolo doteraz zo strany EÚ podniknutých niekoľko krokov: kombinácia finančných prostriedkov z EÚ, zosúladenie a zjednodušenie pravidiel a usmernenia pre kombináciu kohéznych fondov s Európskym fondom pre strategické investície (EFSI).
Stratégia pre inteligentnú špecializáciu predstavuje pokrokový nástroj spolupráce, ktorej cieľom je zvyšovať účasť miestnych a regionálnych inštitúcií a subjektov na samotnom procese rozhodovania. Takáto spolupráca výrazne prispieva k napĺňaniu inovačného potenciálu regiónov, čo zásadne prispieva k prospechu EÚ ako celku.

Správa Spoločného výskumného centra Európskej komisie (DG JRC) z roku 2015 o RTO a inteligentnej špecializácii už identifikovala RTO ako kľúčových aktérov v inteligentnej špecializácii prostredníctvom svojej politickej úlohy a schopnosti identifikovať potreby priemyslu a technologické príležitosti. Tento prístup sa môže ďalej replikovať a používať v širšom kontexte aj ako užitočný nástroj na realizáciu budúceho rozpočtu EÚ.

Ďalšie zasadnutie IGLO OPEN sa uskutoční 12. októbra 2017.

Strategický programový výbor H2020 

Pracovný program H2020 pre roky 2018-2020 (ďalej len „PP“) by mal byť pripravený na schválenie a následnú prezentáciu do 27. októbra 2017.

Dňa 27.10.2017 sa v Bruseli pripravuje tematické podujatie týkajúce sa oficiálneho predstavenie PP. Komisia pripravujú špeciálne booklety k „Focus Areas“ pre PP, tematické videá a viacero špeciálnych postov na sociálnych sieťach k EIC. Zároveň bude pripravený tzv. “factsheet” týkajúci sa otázok a odpovedí k EIC. Vo viacerých členských štátoch sa pripravujú v nadchádzajúcom období informačné dni k PP H2020 pre roky 2018-2020. Celkovo je doteraz zaregistrovaných 12 takýchto podujatí (nechýba Praha, Budapešť).

Generálna riaditeľka z DG EAC p. Martine Reicherts vo svojej reči odkázala na slová prezidenta EK J.-C. Junckera, že v EÚ stále čelíme viacerým nerovnostiam medzi ČŠ a regiónmi EÚ. V oblasti VaVaI sú to naďalej pretrvávajúce inovačné rozdiely. Nové pilotné opatrenia “Widening Fellowships” (s rozpočtom 5 mil. EUR pre rok 2018, 6 mil. EUR pre rok 2019, 7 mil. EUR pre rok 2020), by mali prispievať k znižovaniu rozdielov vo výkonnosti európskych štátov a prilákať štipendistov MSCA do krajín EÚ 13. Nové pilotné opatrenia „Widening Fellowships“ sa zamerajú na poskytovanie špecifickej podpory výskumníkom bez rozdielu národnosti, aby svoje štipendiá vykonávali v krajinách EÚ13.

Spustenie výziev v rámci pripravovanej Európskej inovačnej rady (ďalej len „EIC“) sa očakáva k 7. novembru 2017. 

Komisia odkázala na záväzok členských štátov EÚ prostredníctvom záverov Rady z mája 2016, v ktorých sa členské štáty zaviazali do roku 2020 prejsť na systém “Open Science”.Komisia pripravuje novú iniciatívu „Open Research Platform“ - ide o online platformu, ktorá bude zadarmo ponúkať služby výskumným subjektom v H2020. Pokiaľ ide o práva a povinnosti subjektov v H2020, úspešné subjekty nebudú musieť povinne uvádzať svoje výsledky na tejto platforme. Cieľom tejto platformy má byť priblíženie sa k napĺňaniu zámeru zo záverov Rady. EÚ má zároveň záujem prostredníctvom tejto platformy demonštrovať svoj záujem stať sa svetovým lídrom v oblasti „Open Science“. 

Návrh rozpočtu zo strany Komisie pre rok 2018 počítal s celkovým objemom finančných prostriedkov vo výške približne 160.6 miliárd EUR. Rada v júli reagovala na danú žiadosť znížením prostriedkov o 1.7 miliardy EUR. Vďaka tomu by rámcový program Horizont 2020 zaznamenal najväčšie straty. Navrhované škrty, ktoré sa tiež stretli so silným odporom zo strany poslancov Európskeho parlamentu. Škrty zahŕňajú 46 miliónov EUR z programu satelitného navigačného systému Galileo a Egnos, 33 miliónov EUR z projektu ITER (International Thermonuclear Experimental Reactor) a 20 miliónov EUR z programu Copernicus - európskeho programu pre pozorovanie Zeme.

Komisia pripravuje stretnutie “eCorda user Group” k pripravovanému spusteniu vizuálneho nástroja, ktoré sa uskutoční 13. októbra 2017. Komisia bude posielať užívateľom eCorda bližšie informácie o spustení vizuálneho nástroja a zároveň bude sprístupnený priestor na vyjadrenie spokojnosti s novým nástrojom.

Ďalšie zasadnutie Strategického programového výboru H2020 sa uskutoční 23. novembra 2017 v Bruseli. 

Programový výbor H2020 „Európa v meniacom sa svete – inkluzívne, inovačné a reflexívne spoločnosti“ (SC6)
Predseda Programového výboru H2020 – SC6 p. Jean-David Malo (DG RTD) informoval o úpravách v texte, ktoré obsahuje aktualizovaná verzia návrhu Pracovného programu (ďalej len “PP”) pre roky 2018 – 2020.
Komisia prijala od júla 2017 komentáre od 19 delegácii. Hlavné komentáre ČŠ sa týkali najmä: ERA-NETs, NET4Society, výzvy “Governance-8” a  „cross-témy“ SC2 a SC6.
Komisia pri ERA-NETs navrhla nasledovný balík opatrení: 
1.	roku 2018 bola do návrhu PP zapracovaná výzva ERA - NET “Governance-14-2018” s rozpočtom 3 milióny EUR. Pre spustenie tohto ERA-NET však musí byť splnená podmienka, že bude v roku 2020 prebiehať jeden spoločný (joint) ERA-NET. 

2.	ERA-NET CO-FUND bol presunutý z roku 2019 na rok 2020 a zároveň bol presunutý z výzvy 3 do výzvy 2. Celkový rozpočet výzvy bol navýšený o 10 mil. EUR. 

Výzva “Governance-8” bola zrevidovaná a do textu bola zapracovaná väčšina navrhovaných komentárov ČŠ.
„Cross-téma“ SC2 a SC6 sa objaví aj v návrhu PP pre oblasť SC2 - pri tejto výzve bola zapracovaná väčšina komentárov ČŠ. Komisia upozornila, že hodnotenie projektov bude prebiehať zároveň so zástupcami DG AGRI. Výzva bude v súlade s CAP (Common Agriculture Policy).
Rozpočet pre NET4Society bol navýšený na 500 tis. EUR. Implementačný termín bol rozšírený až do augusta 2020.
Celkový rozpočet pre výzvy v rámci “Migration” bol znížený o 1.5 mil. EUR - tieto finančné prostriedky boli presunuté do  výzvy “Governance for the Future”.
Niektoré aspekty z “Migration-3 CSA” boli integrované do textu pri “Migration-2-2018”.
Diskusia: 
Skupina ČŠ (FR, DE, UK, AT, BE, IE, DK, NL) uvítala zapracovanie väčšiny komentárov ČŠ do návrhu PP pre roky 2018-2020. Delegácie (DE, BE a FR) vítajú najmä zapracovanie a rozšírenie aktivít ERA-NET-ov aj v roku 2020. Tieto delegácie by zároveň uvítali lepšie prepojenie SSH a zvýraznenie interdisciplinarity aj pri ERA-NET CO-FUND výzve v roku 2020.
Komisia navrhuje, aby sa pri príprave “Joint ERA-NET” nadviazalo na doterajšiu spoluprácu s ČŠ v procese tvorby samotnej výzvy - cieľom stretnutia by mala byť identifikácia témy a vízie „Joint ERA-NET“. Diskusia by mala začať začiatkom roka 2018, aby bola zabezpečená implementácia projektu v roku 2020. 
J.- D. Malo na úvod hlasovania k návrhu PP pre roky 2018 - 2020 zopakoval pravidlá hlasovania vyplývajúce z komitológie (blokujúca menšina, kvalifikovaná väčšina, atď.).
Prostredníctvom hlasovania bola bez problémov dosiahnutá kvalifikovaná väčšina - všetky ČŠ EÚ hlasovali za prijatie návrhu PP pre roky 2018 - 2020 (pozn.: hlasovať mohli len prítomné ČŠ EÚ ( asociované krajiny nemohli o návrhu PP hlasovať)). 
Generálne riaditeľstvo pre výskum a inovácie Európskej komisie oznámilo desať miest, ktoré dosiahli záverečnú fázu ocenenia European Capital of Innovation Award 2017 (iCapital). 
Ocenenie sa udeľuje za využitie najinovatívnejších myšlienok na zlepšenie kvality života a zapojenie občanov do života v spoločnosti. Tento rok sa do súťaže zapojilo dokopy tridsaťdva oprávnených miest zo 17 krajín. 
Ocenenie European Capital of Innovation Award bolo prvýkrát udelené v roku 2014 Barcelone a v roku 2016 ocenenie získal Amsterdam.
Finalisti pre rok 2017: 
Aarhus (DK) - pre poskytovanie väčšej zodpovednosti občanom pri vytváraní sociálneho blahobytu a vytváraní laboratórií pre inovácie, Berlín (DE) - pre spoločný prístup k správe vecí verejných, ktorý umožňuje mestským štvrtiam experimentovať vo viacerých oblastiach od sociálnej inovácie po logistiku a zelené dodávateľské reťazce, Kodaň (DK) - pre svoj prístup "Transformative Living Lab", ktorý povzbudzuje občanov a podnikateľov, aby sa zapojili do siete experimentálnych laboratórií, Helsinki (FI) - pre svoju svetovú triedu vzdelávania a kultúru IT, ktorá podporuje inovatívnu spoluprácu medzi občanmi a inštitúciami s cieľom spoločne riešiť mestské výzvy, ako je kvalita ovzdušia, námorná technológia a zdravotníctvo, Nice (FR) - pre stratégiu Smart City, ktorá ponúka občanom možnosť zapojiť sa prostredníctvom mestského inovačného centra do rozhodovacieho procesu o zmene klímy, zdravom starnutí, environmentálnom riziku a inovácii bezpečnosti, Paríž (FR) - ide o misiu s názvom "FabCity", kde sídli najväčší start-up školský areál na svete, čo povzbudzuje inovatívne projekty občanov a podnikateľov, Tallinn (EE) - pre funkčný program "eCity", ktorý sa týka digitalizácie všetkých mestských služieb, Tampere (FI) - pre program rozvoja mestského rozvoja "Grow.Smart.Together", v ktorom sa občania, univerzity a podniky podieľajú na vytváraní inteligentných riešení pre mestský rozvoj podporujúcich nové pracovné miesta v meste, Tel Aviv (IL) - pre svoje pôsobivé odvetvové programy v oblasti hi-tech a politiky mesta, čo vedie k najvyššej koncentrácii urýchľovacích programov v Európe, Toulouse (FR) - pre svoju stratégiu "Open Metropolis", participatívny model riadenia, ktorý umožňuje občanom a podnikateľským organizáciám, aby spoluvytvárali veľké mestské a miestne iniciatívy.
Víťazné mesto získa okrem prestížneho ocenenia aj výhru vo výške 1. milióna EUR na rozšírenie svojich inovačných aktivít, pričom dvaja ďalší úspešní uchádzači získajú cenu vo výške 100.000 EUR. Víťazi budú vyhlásení 7. novembra 2017 na podujatí Lisbon Web Summit.
Ďalšie zasadnutie Programového výboru SC6 H2020 je naplánované na začiatok roka 2018 (január 2018). Komisia bude o nadchádzajúcom zasadnutí ČŠ informovať prostredníctvom e-mailu. 

Zasadnutie ERAC- GPC
Delegát AT pri ERAC informoval o nadchádzajúcich aktivitách týkajúcich sa posúdenia riadenia ERA pre rok 2018 (pozn.: počas AT PRES). Dňa 5. decembra 2017 prebehne prvá diskusia ERAC na vysokej úrovni s generálnymi riaditeľmi a Komisiou, ktorá sa bude zaoberať strategickými otázkami súvisiacimi s identifikáciou kľúčových strategických priorít. Začiatkom roka 2018 spustí ERAC SB spoločne s predsedami ERA - súvisiacich skupín proces identifikácie a nastavenie rámca pre proces posudzovanie. Výstupom tejto aktivity budú závery Rady, ktoré by mali byť prijaté 30. novembra 2018 v Bruseli, teda ešte počas AT PRES (pozn.: proces posudzovania ERA riadenia bude prebiehať v období, kedy Komisia príde s návrhom budúceho 9. RP). Delegát AT upozornil na dôležitosť výberu správnej metodológie, procesných postupov a otázok, na základe ktorých sa bude vykonávať samotné posudzovanie riadenia ERA.
Na 35. plenárnom zasadnutí ERAC, ktoré sa uskutoční od 21. do 22. septembra 2017 v estónskom Tartu, sa bude diskutovať o možných otázkach a opatreniach, ktoré budú predstavené na stretnutí ERAC na vysokej úrovni (s generálnymi riaditeľmi), ktoré sa uskutoční začiatkom decembra 2017. (pozn.: stretnutie ERAC na vysokej úrovni s generálnymi riaditeľmi sa uskutoční buď 4. alebo 5. decembra 2017 v Bruseli – Komisia bude o termíne stretnutia informovať na zasadnutí ERAC). 
Na nadchádzajúcom 32. plenárnom zasadnutí ERAC v Tartu bude prebiehať hlasovanie o novom predsedovi ERAC, ktorý na zasadnutiach ERAC reprezentuje ČŠ (pozn.: jediným kandidátom je AT delegát CH. Naczinsky). 
Pán Joerg Niehoff S z DG RTD upozornil, že Komisia plánuje prísť s návrhom k 9. RP po predstavení viacročného finančného rámca (VFR) - predseda Komisie J.-C. Juncker vo svojom prejave k stavu Únie (13.9.2017) uviedol, že Komisie príde s návrhom VFR v máji 2018. J. Niehoff uviedol, že Komisia príde s návrhom k 9. RP už v júni 2018.
Výsledky doterajšej práce hovoria, že ČŠ sa musia zamerať na jasné plánovanie a stratégiu - súvisí to s nastavením stratégie týkajúcej sa medzinárodnej spolupráce v oblasti VaI, je potrebné selekcia hlavných kritérií a priorít pre účasť v JPP (príkladom je SI, AT a PT). Viacero krajín (RO, SI, AT) už pripravilo na národnej úrovni špecifický program, ktorý sa týka dostatočného zabezpečenia finančných prostriedkov pre aktivity súvisiace s JPP – podpora účasti v H2020. 
Bola publikovaná nová verzia publikácie, ktorá opisuje návrh novej hĺbkovej metodológie pre vzájomné učenie (ďalej len “MLE”) medzi národnými politikami v rámci nástroja na podporu politiky Horizont 2020 (H2020 Policy Support Facility). Načrtáva princípy metodiky, ktoré predstavujú praktický projektový typ spolupráce medzi malou skupinou krajín a sú riadené politickými výzvami, ktoré identifikovali zúčastnené členské štáty. 
Nadchádzajúce zasadnutia GPC sa uskutočnia 4. decembra 2017, 6. marca 2018 a 5. júna 2018.

Prezentácia a popularizácia slovenského výskumu a inovácií
Styčná kancelária SR pre výskum a vývoj v Bruseli v spolupráci so Stálym zastúpením SR pri EÚ v Bruseli usporiadala 25. septembra 2017 ďalšie so svojich pravidelných podujatí "Science Evening", ktorého cieľom je predstaviť zahraničnému publiku špičkového slovenského vedca. 
Hlavným hosťom bola prof. Ing. Monika Rychtáriková, PhD., držiteľka ocenenia "Vedkyňa roka 2015", ktorá pôsobí na STU v Bratislave a zároveň na Fakulte architektúry KU Leuven. Témou prezentácie bol "Zvuk budov - zvuk a vlny v budovách a ich vplyv na kvalitu nášho života". 
V prvej časti prednášky sa profesorka Rychtáriková zaoberala zvukom ako takým, ktorý má schopnosť ovplyvniť ľudské pocity a nálady. V ďalšej časti prednášky profesorka objasnila tzv. Lombardov efekt (reflex), ktorý spôsobuje nedobrovoľnú tendenciu hovoriacich zvyšovať hlas za účelom zvýšenia kvality hlasu. Táto zmena zahŕňa akustické prvky ako rýchlosť, hlasitosť a trvanie slabík. V závere prezentácie sa profesorka venovala prepojeniu hudby a umenia, kde spomenula zariadenia, ktoré sú schopné premieňať slnečné svetlo na zvuk alebo telekomunikačné zariadenia umožňujúce prenos reči svetlom.
Taktiež pripravujeme konferenciu v spolupráci so Žilinskou univerzitou v Žiline a SZ SR pri EÚ v Bruseli na tému Energy for Future: Energy 4.0. Podujatie sa uskutoční 11. októbra 2017 v Bruseli.
V novembri 2017 pripravujeme konferenciu na tému „Ženy vo výskume“ a tréning V4 projektových manažérov.

Prevádzkovanie informačného portálu
Počas septembra boli na webovej stránke SLORD zverejnené viaceré aktualizácie. Pravidelne bol aktualizovaný aj profil SLORD na Facebooku. Za uplynulý mesiac bol rovnako pripravený newsletter, ktorý bol poslaný približne 1.800 kontaktom z prostredia slovenskej vedy, výskumu a inovácií. 

Organizačná a administratívna činnosť v SLORD
Plnili sa všetky administratívne a organizačné úlohy, ktoré súvisia s riadnym chodom kancelárie. 

4.	Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 
Konferencie, semináre, podujatia

				September 2017		
Dátum	Čas	Miesto	Účastník (SLORD)	Účastníci	Podujatie	
6.9.2017	9:30-12:30		
Rue Archimède	

	Andrej Kurcuz
	Zástupcovia IGLO, ČŠ, EK, EP, NGO	Panel discussion on Paris Agreement and Mitigation Alliance	
6.9.2017	15:00- 18:30	FEB Conference Centre	Andrej Kurucz	Zástupcovia EK, ČŠ, EP, IGLO	Innovation matters: Debating priorities for a competitive Europe
	
7.9.2017	12:30-14:30	SZ SR pri EÚ v Bruseli
	Andrej Kurucz	Zástupcovia ČŠ, EK, EP, Slováci pracujúci v Bruseli	Pripomenutie si Dňa Ústavy SR  	
8.9.2017
	18:30-20:30	SZ EE pri EÚ v Bruseli	Andrej Kurucz	Diplomati ČŠ, EK, EP 	COMPET & TTE Reception	
12.9.2017	9:30-13:30	Berlaymont 	Andrej Kurucz 	Zástupcovia ČŠ, EK,	SEaWP Workshop	
12.9.2017	18:00-20:30	British Ambassador’s Residence	Andrej Kurucz	Zástupcovia ČŠ, EK, EP, regiónov	Swansea University Science and Innovation Campus ‘BUILDING CONFIDENCE IN THE FUTURE’	
14.9.2017	10:00-13:30	SZ EE pri EÚ v Bruseli	Andrej Kurucz	Zástupcovia ČŠ, EK, Science Business	Tallinn Call for Action 	
28.9.2017	13:30-16:30	The House of the capital region	Andrej Kurucz	Zástupcovia ČŠ, EK, EP	‘Digital Open Science: solving the societal and sustainability challenges of the 21st century’	

Stretnutia a rokovania

September 2017	
Dátum	Čas	Miesto	Účastník (SLORD)	Účastníci	Téma stretnutia	Záznam	
5.9.2017	09:30-11:00	FWO	Andrej Kurucz
	Zástupcovia IGLO CORE	IGLO CORE	Pravidelné stretnutie vedúcich styčných kancelárii v Bruseli	
5.9.2017	11:30-13:00	FWO	Andrej Kurucz
Terézia Lesayová Soňa Pallayová	Zástupcovia IGLO OPEN	IGLO OPEN   		
8.9.2017	9:30-11:25	Rue de Trone 98	Andrej Kurucz
Terézia Lesayová
Soňa Pallayová	Zástupcovia styčných kancelárii V4 a SZ HU pri EÚ v Bruseli	V4 raňajky	Témou stretnutia bol pripravovaný tréning pre projektových manažérov z krajín V4 počas novembra 2017	
13.9.2017	10:00-17:30	Albert Borschette	Andrej Kurucz	Delegácie ČŠ, AK, EK	Strategický programový výbor H2020 (SC PV H2020)		
15.9.2017	10:00-17:30	Rada EÚ	Andrej Kurucz	Delegácie ČŠ, AK, EK	ERAC- GPC		
18.9.2017	14:00-15:30	CZELO	Andrej Kurucz
Soňa Pallayová	Pavlína Pancová (vedúca kancelárie CZELO)	Pripravované spoločné aktivity CZELO-SLORD	Tréning projektových manažérov V4, SK/CZ Vianočný obed	
19.9.2017	10:00 – 16:30	Albert Borschette	Andrej Kurucz	Národní delegáti a experti, EK, AK	SC6 PV H2020		
19.9.2017	17:00-18:30	SZ SZ pri EÚ v Bruseli	Andrej Kurucz
Soňa Pallayová	Darina Kubánová (hospodárka SZ SR pri EÚ v Bruseli)	Spolupráca SZ SR pri EÚ v Bruseli so SLORD	Konzultácia k pripravovaným aktivitám a spolupráci so SZ SR pri EÚ v Bruseli 	
21.9.2017	14:30 – 16:30	Berlaymont	Andrej Kurucz
	Jana Lopušná (diplomat - SZ SR pri EÚ v Bruseli)	Aktivity MŠVVaŠ SR 	Nadchádzajúce aktivity MŠVVaŠ SR na úrovni Rady a ČŠ	
22.9.2017	10:00-11:30	DG RTD	Andrej Kurucz	Dušan Šándor	Pripravované aktivity v oblasti VaVaI	Prediskutovali sme výstupy z workshopu k SEaWP a SC PV H2020.  	

5.  Odporúčané závery:
Na úrovni MŠVVaŠ SR podporiť prípravu strednodobého hodnotenia H2020 a „pozičného dokumentu“ k FP9. 
Naďalej je potrebné na všetkých úrovniach aktívne podporovať zlepšenie systému podpory účasti SK v rámci H2020. 
Odporúča sa podporiť znovuobnovenie pracovnej skupiny (MŠVVaŠ SR, Kancelária NCP, SLORD, národní delegáti) a podporiť vznik novej „horizontálnej“ pracovnej skupiny zloženej zo zástupcov rôznych rezortov. 
Pokračovať v plnení úloh a cieľov v súlade so Štatútom Styčnej kancelárie SR pre výskum a vývoj v Bruseli a s plánom činnosti SLORD na rok 2017. 

6.   Prehľad prinesenej dokumentácie a miesto jej uloženia
Prezentácie z podujatí, pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Andrej Kurucz		                        .....................................
Dátum: 2.10.2017
								
Správu schválil:  prof. RNDr. Ján TURŇA, CSc., generálny riaditeľ  ......................................